### NN 17/2026 (20.2.2026.), Presuda Visokog upravnog suda Republike Hrvatske poslovni broj: Usoz-171/2025-6 od 29. siječnja 2026.

VISOKI UPRAVNI SUD REPUBLIKE HRVATSKE

196

PRESUDA

Visoki upravni sud Republike Hrvatske u vijeću sastavljenom od sutkinja toga suda Kristine Senjak Krunić, predsjednice vijeća, dr. sc. Sanje Otočan, Senke Orlić-Zaninović, Blanše Turić i Snježane Horvat-Paliska, članica vijeća uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog na zahtjev MJ, OIB: [osobni identifikacijski broj], [adresa], PJ, OIB: [osobni identifikacijski broj], [adresa], PJM, OIB: [osobni identifikacijski broj], [adresa] i NJ, OIB: [osobni identifikacijski broj], [adresa], koje zastupa opunomoćenica Dobrila Tenžera Kerum, odvjetnica iz Sinja, Vrlička 41, na sjednici vijeća održanoj 29. siječnja 2026.

presudio je

Ukida se Odluka o proglašenju komunalne infrastrukture – nerazvrstane ceste javnim dobrom u općoj uporabi u vlasništvu Općine Hrvace klasa: 024-01/25-04/10, urbroj: 2181-25-01-25-1 od 10. travnja 2025. (»Službeni glasnik Općine Hrvace«, 2A/25.).

Obrazloženje

1. MJ iz [adresa], PJ iz [adresa], PJM iz [adresa] i NJ iz [adresa] podnijeli su kao suvlasnici k.č.br. [katastarska čestica] k.o. [katastarska općina] u predmetu zaprimljenim pod poslovnim brojem: Usoz-86/2025, zahtjev za ocjenu zakonitosti dviju odluka Općine Hrvace i to Odluke o nerazvrstanim cestama na području Općine Hrvace klasa: 024-01/25-04/9, urbroj: 2181-25-01-25-01 od 10. travnja 2025. i Odluke o proglašenju komunalne infrastrukture – nerazvrstane ceste javnim dobrom u općoj uporabi u vlasništvu Općine Hrvace klasa: 024-01/25-04/10 urbroj: 2181-25-01-25-1 od 10. travnja 2025., obje objavljene u »Službenom glasniku Općine Hrvace«, 2A/25. Budući da se jednim podneskom osporavaju dva akta, Sud je razdvojio predmete te se o zakonitosti svakog osporenog akta odlučuje u zasebnom postupku.

2. Predmet ovog upravnog spora ocjena je zakonitosti Odluke o proglašenju komunalne infrastrukture – nerazvrstane ceste javnim dobrom u općoj uporabi u vlasništvu Općine Hrvace Klasa: 024-01/25-04/10 urbroj: 2181-25-01-25-1 od 10. travnja 2025. (u daljnjem tekstu Odluka).

3. Podnositelji zahtjeva u bitnom ističu da je Općina Hrvace, nakon presude ovog Suda poslovni broj: Usoz-147/23, kojom je ukinuta Odluka o podnošenju prijedloga za upis nove nerazvrstane ceste u katastarski operat i zemljišne knjige, klasa: 021-01/16-01/13, urbroj: 2175/03-01-16-1 od 13. lipnja 2016, iznova donijela nezakonitu Odluku sa sadržajno istom snimkom izvedenog stanja nerazvrstane ceste Z-9/2016, izrađene od GEA TIM d.o.o., koja obuhvaća novoformiranu k.č.br. [katastarska čestica] u površini od 417 m2, nastalu i od k.č.br. [katastarska čestica] u vlasništvu predlagatelja, pozivajući se na članke 101. i 102. Zakona o cestama (»Narodne novine«, 84/11., 22/13., 54/13., 148/13., 92/14., 110/19., 144/21., 114/22., 04/23. i 133/23. dalje ZC), članak 62. Zakona o komunalnom gospodarstvu (»Narodne novine«, 68/18. 110/18., 32/20. i 145/24.; u daljnjem tekstu: ZKG) i članak 31. Statuta Općine Hrvace (»Službeni glasnik Općine Hrvace« 1/18. i 9/20.). Međutim, članci 101. i 102. ZC-a ne daju ovlast predstavničkom tijelu jedinice lokalne samouprave za donošenje takvog općeg akta kojim se nekretnina u privatnom vlasništvu proglašava komunalnom infrastrukturom – nerazvrstanom cestom, što je ujedno i protivno smislu i cilju ZKG-a. Naglašava da predmetna nekretnina nije predstavljala komunalnu infrastrukturu na dan stupanja na snagu ZKG-a, odnosno 4. kolovoza 2018., što jasno proizlazi iz njihovog očitovanja u predmetu Usoz-126/24 kao i iz izjava svjedoka te fotografija u spisu Općinskog suda u Splitu, Stalne službe u Sinju, poslovni broj P-596/17.

4. Predlažu da ovaj Sud ukine osporeni opći akt.

5. Općinsko vijeće Općine Hrvace dostavilo je očitovanje o zahtjevu u odnosu na osporeni opći akt u kojem navodi da je na sjednici održanoj 21. studenog 2025. donesena Odluka o ispravku Odluke o proglašenju komunalne infrastrukture – nerazvrstane ceste javnim dobrom u općoj uporabi u vlasništvu Općine Hrvace klasa: 024-01/25-04/10 urbroj: 2181-25-01-25-2, koja je stupila na snagu i objavljena u Službenom glasniku Općine Hrvace br. 11/25, 25. studenog 2025. Tom Odlukom o ispravku ispuštene su odredbe članka 101. i 102 ZC-a kao pravni temelj donošenja sporne Odluke.

6. Zahtjev je osnovan.

7. Osporenu Odluku Općinsko vijeće Općine Hrvace 21. studenoga 2025., donijelo je, osim na temelju članaka 101. i 102. ZC-a, i na temelju članka 62. ZKG-a, koji stavkom 1. propisuje da odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave. Navedena zakonska odredba, uz statutarnu odredbu članka 31. Statuta Općine Hrvace, valjana je osnova za donošenje osporene Odluke. Stoga, unatoč tome što se osporena Odluka u preambuli poziva i na odredbe članka 101 i 102. ZC-a, nije moguće prihvatiti navode podnositelja o nevaljanoj pravnoj osnovi za donošenje osporenog općeg akta.

8. Međutim, nakon analize osporene Odluke odnosno postupka njenog donošenja, Sud je ocijenio da postupak koji je prethodio donošenju osporene Odluke nije proveden u skladu sa ZPPI-em, zbog čega osporena Odluka nije zakonita u formalnom smislu.

9. Mjerodavne odredbe članka 11. stavaka 1. i 2. ZPPI-a propisuju:

»Članak 11.

(1) Tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužne su provoditi savjetovanje s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenta kad se njima utječe na interese građana i pravnih osoba.

(2) Savjetovanje s javnošću tijela državne uprave provode preko središnjeg državnog internetskog portala za savjetovanja s javnošću, a druga državna tijela, jedinice lokalne i područne (regionalne) samouprave i pravne osobe s javnim ovlastima preko internetske stranice ili preko središnjeg državnog internetskog portala za savjetovanje s javnošću, objavom nacrta propisa, općeg akta odnosno drugog dokumenta, s obrazloženjem razloga i ciljeva koji se žele postići donošenjem propisa, akta ili drugog dokumenta, sastavom radne skupine koja je izradila nacrt, ako je odlukom čelnika tijela radna skupina bila osnovana te pozivom javnosti da dostavi svoje prijedloge i mišljenja.«

10. Budući da se osporenim općim aktom utječe na interese građana, pa tako i interese podnositelja zahtjeva, Općina Hrvace bila je dužna provesti savjetovanje s javnošću u vezi s osporenom Odlukom. Međutim, na mrežnoj stranici Općine Hrvace ne postoji podatak o provođenju savjetovanja s javnošću u vezi s osporenom Odlukom iz kojeg razloga je osporeni opći akt nezakonit u formalnom smislu.

11. Slijedom navedenog, Sud je na temelju članka 162. stavka 3. ZUS-a, ukinuo osporenu Odluku zbog njezine nezakonitosti.

12. Osporena Odluka, u skladu s člankom 162. stavkom 4. ZUS-a, prestaje važiti danom objave ove presude u »Narodnim novinama«.

Poslovni broj: Usoz-171/2025-6

Zagreb, 29. siječnja 2026.

Predsjednica vijeća
 Kristina Senjak Krunić, v. r.